CELEX: 52010XC0803(01)
Language: el
Date: 2010-08-03 00:00:00
Title: Έκδοση απόφασης του Συμβουλίου για τον καθορισμό της οργάνωσης και της λειτουργίας της Ευρωπαϊκής Υπηρεσίας Εξωτερικής Δράσης (ΕΥΕΔ)

3.8.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 210/1
            
         Έκδοση απόφασης του Συμβουλίου για τον καθορισμό της οργάνωσης και της λειτουργίας της Ευρωπαϊκής Υπηρεσίας Εξωτερικής Δράσης (ΕΥΕΔ)
   2010/C 210/01
   
      Σχέδιο δήλωσης της Υπάτης Εκπροσώπου
       (1)
      για την πολιτική λογοδοσία
   
   Στη σχέση της με το Ευρωπαϊκό Κοινοβούλιο, η Ύπατη Εκπρόσωπος (ΥΕ) θα βασιστεί στις δεσμεύσεις περί διαβούλευσης, ενημέρωσης και αναφοράς, τις οποίες ανέλαβε κατά την τελευταία θητεία ο πρώην Επίτροπος εξωτερικών σχέσεων, ο πρώην Ύπατος Εκπρόσωπος για την Κοινή Εξωτερική Πολιτική και την Πολιτική Ασφαλείας, καθώς και η εκ περιτροπής Προεδρία του Συμβουλίου. Εφόσον χρειάζεται, οι δεσμεύσεις αυτές θα προσαρμοστούν σύμφωνα με το ρόλο του Κοινοβουλίου για την άσκηση του πολιτικού ελέγχου και τον επαναπροσδιορισμό του ρόλου του Ύπατου Εκπροσώπου, κατά τις Συνθήκες και το άρθρο 36 ΣΕΕ.
   Προς τούτο:
   
               1.
            
            
               Όσον αφορά την ΚΕΠΠΑ, η ΥΕ θα ζητήσει την άποψη του Ευρωπαϊκού Κοινοβουλίου επί των κυριοτέρων θεμάτων και των βασικών επιλογών πολιτικής, δυνάμει του άρθρ. 36 ΣΛΕΕ. Οιαδήποτε ανταλλαγή απόψεων πριν από την έγκριση των εντολών και των στρατηγικών στον τομέα της ΚΕΠΠΑ θα γίνεται στο κατάλληλο επίπεδο, ανάλογα με την λεπτότητα και εμπιστευτικότητα των συζητουμένων θεμάτων. Στο σημείο αυτό, θα ενισχυθεί και η πρακτική των συνεδριάσεων κοινής διαβούλευσης με τα Γραφεία AFET και COBU. Οι ενημερώσεις που θα παρέχονται στις συνεδριάσεις αυτές θα αφορούν κυρίως τις αποστολές ΚΕΠΠΑ που χρηματοδοτούνται από τον προϋπολογισμό της ΕΕ, είτε βρίσκονται σε εξέλιξη είτε βρίσκονται σε φάση προετοιμασίας. Εάν χρειαστεί, θα διοργανώνονται πρόσθετες συνεδριάσεις κοινής διαβούλευσης, εκτός των τακτικών συνεδριάσεων. Η παρουσία της ΕΥΕΔ (σε όλες τις συνεδριάσεις) θα περιλαμβάνει, εκτός του μονίμου Προέδρου της Επιτροπής Πολιτικής και Ασφάλειας, ανώτερους υπαλλήλους αρμόδιους για την πολιτική.
            
         
               2.
            
            
               Τα αποτελέσματα των διεξαγόμενων διαπραγματεύσεων για τη συμφωνία πλαίσιο μεταξύ του Ευρωπαϊκού Κοινοβουλίου και της Επιτροπής περί των διαπραγματεύσεων διεθνών συμφωνιών θα εφαρμόζονται, τηρουμένων των αναλογιών, από την ΥΕ στις συμφωνίες που εμπίπτουν στην αρμοδιότητά της, εφόσον απαιτείται η έγκριση του Κοινοβουλίου. Το Ευρωπαϊκό Κοινοβούλιο, δυνάμει του άρθρου 218 παρ. 19 της ΣΛΕΕ, θα ενημερώνεται αμέσως και πλήρως σε όλες τις φάσεις της διαδικασίας, περιλαμβανομένων των συμφωνιών που συνάπτονται στον τομέα της ΚΕΠΠΑ.
            
         
               3.
            
            
               Η ΥΕ θα συνεχίσει την πρακτική του εις βάθος διαλόγου και της κοινοποίησης όλων των εγγράφων που αφορούν τις φάσεις του στρατηγικού σχεδιασμού των χρηματοπιστωτικών μέσων (εκτός του Ευρωπαϊκού Ταμείου Ανάπτυξης). Το ίδιο ισχύει και για όλα τα συμβουλευτικά έγγραφα που υποβάλλονται στα κράτη μέλη κατά την προπαρασκευαστική φάση. Η πρακτική αυτή εφαρμόζεται με την επιφύλαξη των αποτελεσμάτων των διαπραγματεύσεων για το πεδίο εφαρμογής του άρθρου 290 ΣΛΕΕ περί των κατ’ εξουσιοδότηση πράξεων.
            
         
               4.
            
            
               Το παρόν σύστημα παροχής εμπιστευτικών πληροφοριών για τις αποστολές ΚΠΑΑ και τις επιχειρήσεις (μέσω της Ειδικής Επιτροπής IIA 2002 ΕΠΑΑ ΕΚ) θα συνεχιστεί. Η ΥΕ μπορεί επίσης να παρέχει πρόσβαση σε άλλα έγγραφα στον τομέα της ΚΕΠΠΑ, εφόσον τα ζητούν προς ενημέρωσή τους βουλευτές του ΕΚ οι οποίοι, για τα διαβαθμισμένα έγγραφα, θα πρέπει να έχουν υποστεί έλεγχο διαβάθμισης ασφαλείας σύμφωνα με τους ισχύοντες κανόνες, εφόσον η πρόσβαση απαιτείται για την άσκηση των θεσμικών τους καθηκόντων κατ’ αίτηση του Προέδρου της AFET και, εάν χρειάζεται, του Προέδρου του ΕΚ. Η ΥΕ, στο πλαίσιο αυτό, αναθεωρεί και, εάν χρειάζεται, προτείνει προσαρμογή των ισχυουσών διατάξεων περί της πρόσβασης των μελών του Ευρωπαϊκού Κοινοβουλίου στα διαβαθμισμένα έγγραφα και τις πληροφορίες στον τομέα της πολιτικής ασφαλείας και της πολιτικής άμυνας (2002 IIA ΕΠΑΑ). Εν αναμονή της προσαρμογής, η ΥΕ αποφασίζει τα μεταβατικά μέτρα που κρίνει αναγκαία για την παροχή, σε δεόντως ορισμένους και κοινοποιημένους βουλευτές οι οποίοι ασκούν θεσμικό καθήκον, ευκολότερη πρόσβαση στις ανωτέρω πληροφορίες.
            
         
               5.
            
            
               Η ΥΕ δίνει θετική συνέχεια στα αιτήματα του Ευρωπαϊκού Κοινοβουλίου, όσον αφορά τους νεοδιορισθέντες αρχηγούς αντιπροσωπιών σε χώρες και οργανισμούς τους οποίους το Κοινοβούλιο θεωρεί στρατηγικής σπουδαιότητας. Αντικείμενο των αιτημάτων είναι να παρουσιάζονται οι εν λόγω αρχηγοί ενώπιον της AFET για ανταλλαγή απόψεων (διαφέρει από τις ακροάσεις) προτού αναλάβουν τα καθήκοντά τους. Το ίδιο ισχύει και για τους ΕΕΕΕ. Αυτές οι ανταλλαγές απόψεων θα διεξάγονται υπό μορφή που συμφωνείται με την ΥΕ, ανάλογα με τη λεπτότητα και τον εμπιστευτικό χαρακτήρα των ζητημάτων.
            
         
               6.
            
            
               Σε περιπτώσεις που η Ύπατη Εκπρόσωπος δεν μπορεί να συμμετάσχει στις συζητήσεις της ολομέλειας του Ευρωπαϊκού, αποφασίζει να την εκπροσωπήσει μέλος θεσμικού οργάνου της ΕΕ, δηλ. είτε Επίτροπος για θέματα που εμπίπτουν αποκλειστικά ή κατά κύριο λόγο στις αρμοδιότητες της Επιτροπής, είτε μέλος του Συμβουλίου Εξωτερικών Υποθέσεων για θέματα που υπάγονται αποκλειστικά ή κατά κύριο λόγο στην ΚΕΠΠΑ. Στη δεύτερη περίπτωση, ο εκπρόσωπος προέρχεται είτε από την εκάστοτε Προεδρία είτε από μέλος της προκαθορισμένης ομάδας των τριών κρατών μελών, σύμφωνα με το άρθρο 26 του Εσωτερικού Κανονισμού του Συμβουλίου. Το Ευρωπαϊκό Κοινοβούλιο ενημερώνεται για την απόφαση της Υπάτης Εκπροσώπου σχετικά με την εκπροσώπησή της.
            
         
               7.
            
            
               Η Ύπατη Εκπρόσωπος μεριμνά για την παρουσία των αρχηγών αποστολών, των ΕΕΕΕ, των αρχηγών αποστολών ΚΠΑΑ και των ανωτέρω υπαλλήλων της ΕΥΕΔ ενώπιον των σχετικών κοινοβουλευτικών επιτροπών και υποεπιτροπών προκειμένου να παρέχουν τις τακτικές ενημερώσεις.
            
         
               8.
            
            
               Για τις στρατιωτικές επιχειρήσεις ΚΠΑΑ που χρηματοδοτούνται από τα κράτη μέλη, θα εξακολουθήσει να παρέχεται ενημέρωση μέσω της Ειδικής Επιτροπής IIA 2002 ΕΠΑΑ ΕΚ, με την επιφύλαξη οιασδήποτε αναθεώρησης της ΙΙΑ, σύμφωνα με το σημείο 4 ανωτέρω.
            
         
               9.
            
            
               Διεξάγεται διαβούλευση με το Ευρωπαϊκό Κοινοβούλιο όσον αφορά τον καθορισμό και το σχεδιασμό των Αποστολών παρακολούθησης της εκλογικής διαδικασίας και τη συνέχιση του έργου τους, για τη διατήρηση των δικαιωμάτων δημοσιονομικής εξέτασης του Κοινοβουλίου επί των χρηματοδοτικών μέσων, δηλ. του ΕΜΔΑΑ. Ο διορισμός των κύριων παρατηρητών της ΕΕ γίνεται σε συνεννόηση με τη συντονιστική ομάδα των εκλογών, εγκαίρως και πριν από την έναρξη της Αποστολής παρακολούθησης της εκλογικής διαδικασίας.
            
         
               10.
            
            
               Η ΥΕ θα έχει ενεργό ρόλο στις μελλοντικές συζητήσεις για την ενημέρωση των υφισταμένων ρυθμίσεων χρηματοδότησης της ΚΕΠΠΑ που περιέχονται στο 2006 ΙΙΑ περί δημοσιονομικής πειθαρχίας και χρηστής δημοσιονομικής διαχείρισης, βάσει των δεσμεύσεων για τα θέματα που προαναφέρθηκαν στο σημείο 1. Η νέα διαδικασία προϋπολογισμού που θεσπίστηκε με τη Συνθήκη της Λισσαβώνας εφαρμόζεται και στον προϋπολογισμό της ΚΕΠΠΑ. Η Ύπατη Εκπρόσωπος θα μεριμνήσει επίσης για μεγαλύτερη διαφάνεια στον προϋπολογισμό της ΚΕΠΠΑ, περιλαμβανομένης, μεταξύ άλλων, και της δυνατότητας να προβλέπονται στον προϋπολογισμό οι βασικές αποστολές ΚΠΑΑ (όπως οι σημερινές αποστολές στο Αφγανιστάν, το Κοσσυφοπέδιο και τη Γεωργία), ενώ θα διατηρείται η ευελιξία του προϋπολογισμού και η εξασφάλιση της συνέχισης της δράσης για τις αποστολές που ήδη έχουν αναληφθεί.
            
         
      (1)  Στην παρούσα δήλωση, ο όρος Ύπατη Εκπρόσωπος καλύπτει όλα τα καθήκοντα της Υπάτης Εκπροσώπου της Ένωσης για Θέματα Εξωτερικής Πολιτικής και Πολιτικής Ασφαλείας, η οποία είναι επίσης Αντιπρόεδρος της Ευρωπαϊκής Επιτροπής και Πρόεδρος του Συμβουλίου Εξωτερικών Υποθέσεων, με την επιφύλαξη των ειδικών ευθυνών που απορρέουν από τα ειδικά καθήκοντα που ασκεί.